als_Latn dik_Latn sag_Latn
Prishtinë, 10 mars 2015 – Kryeministri dhe ministrat e Qeverisë së Kosovës e kanë obligim të jenë në seancat e Kuvendit, sidomos në kohën e pyetjeve parlamentare.
Por, në shumicën e rasteve deputetët nuk kanë kujt t’ia adresojnë pyetjet, pasi që anëtarët e Qeverisë mungojnë. Opozita e konsideron këtë si papërgjegjësi të Qeverisë dhe ikje nga temat që i ngrisin deputetët në seancë.
Qeveria Mustafa ka filluar me të njëjtin avaz sikur Qeveria Thaçi, sa i përket pjesëmarrjes në seancat e Kuvendit, ku kryeministri dhe ministrat e kanë obligim të jenë prezentë për t’iu përgjigjur pyetjeve parlamentare. Kryeministri Isa Mustafa në disa raste kur mbledhja e Qeverisë dhe seanca e Kuvendit ishin në të njëjtën ditë, u ka bërë thirrje ministrave të jenë të pranishëm në seancë.
“Po e përfundojmë sot mbledhjen. Ju lus që të jemi në mbledhjen e Kuvendit”.
Por, megjithatë edhe kryeministri edhe ministrat prapë se prapë mungojnë në masë të madhe në seancat e Kuvendit. E deputetët shpeshherë përballen me këtë situatë.
“Ministri nuk është këtu. A do ta parashtroni pyetjen e paraparë?”.
Sidomos deputetët e opozitës janë ata që në çdo seancë ankohen për mungesën e Qeverisë. Ja se si e konsiderojnë këtë mungesë, deputetët e Vetëvendosjes, Fisnik Ismaili e Rexhep Selimi.
“Është e turpshme mungesa e ministrave në pyetjet parlamentare. Për çka është kjo pikë nëse s’është për t’u përgjigjur në pyetje”, thotë Fisnik Ismaili.
“Thjesht ka qëllim të shmangies nga këto tema, dhe kjo paraqet edhe njëherë një papërgjegjshmëri edhe të kryeministrit edhe të ministrave të cilët e kanë detyrim t’i përgjigjen Kuvendit, respektivisht qytetarëve”, thotë Rexhep Selimi.
Mungesën e shpeshtë të Qeverisë në seancat e Kuvendit, kryetarja e Grupit Parlamentar të AAK-së, Donika Kadaj-Bujupi e sheh si shkelje të nenit të Kushtetutës që e obligon Qeverinë t’i përgjigjet Kuvendit dhe si mungesë transparence.
“Mungesa e Qeverisë në seanca tregon mungesën e përgjegjësisë që kanë të njëjtit dhe mungesën e gatishmërisë që të tregojnë transparencë për veprimet dhe mosveprimet e tyre”, tha Kadaj-Bujupi për Radio Kosovën.
Kurse, Driton Selmanaj nga Instituti Demokratik i Kosovës, vlerëson se Qeveria vazhdon të mos e ketë qasjen e duhur në raport me Kuvendin e Kosovës.
“Vetëm në seancën e 26 shkurtit, i kishim diku 38 pyetje të deputetëve, vetëm 9 morën përgjigje. Kjo tregon një qasje të papranueshme të papërgjegjësisë politike të kabinetit qeveritar për t’iu përgjigjur pyetjeve të deputetëve ”, tha Selmanaj për Radio Kosovën.
Ndryshe, neni 97 pika 1 e Kushtetutës së Kosovës e obligon Qeverinë që për punën e vetë t’i përgjigjet Kuvendit të Kosovës. Ndërsa me Rregulloren e Punës së Kuvendit është e përcaktuar që në çdo seancë të Kuvendit, të jetë koha prej 60 minutave gjatë së cilës deputetët mund të shtrojnë pyetje parlamentare për kabinetin qeveritar.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn